A Bizottság 751/2004/EK rendelete
(2004. április 22.)
a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozására tekintettel ezen államokra nézve az átváltási árfolyamra vonatkozó egyes meghatározó ügyleti tényeknek a 2004. évre történő megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 41. cikke első bekezdésére,
mivel:
(1) Figyelemmel azon elvre, hogy az átváltási árfolyamra vonatkozó meghatározó ügyleti tényt annak az időszaknak az első napjában kell megállapítani, amelyre az adott támogatást nyújtják, a 2004. évre a Cseh Köztársaságra, Észtországra, Ciprusra, Lettországra, Litvániára, Magyarországra, Máltára, Lengyelországra, Szlovéniára és Szlovákiára (a továbbiakban: az új tagállamokra) vonatkozó meghatározó ügyleti tényt az Európai Unióhoz való csatlakozásuk napjában kell megállapítani azon támogatási rendszerek alkalmazása céljából, amelyeknél az átváltási árfolyamra vonatkozó meghatározó ügyleti tény időpontja január 1-je.
(2) Ezért helyénvaló a 2004. év vonatkozásában eltérni az euróval kapcsolatos agrimonetáris rendszernek a mezőgazdaságban való alkalmazására vonatkozó részletes szabályok megállapításáról szóló, 1998. december 22-i 2808/98/EK bizottsági rendelet [1], a marha- és borjúhús piacának közös szervezéséről szóló 1254/1999/EK tanácsi rendeletnek a jövedelemtámogatási rendszerek tekintetében történő alkalmazására vonatkozó részletes szabályok megállapításáról szóló, 1999. október 28-i 2342/1999/EK bizottsági rendelet [2] és a juh- és kecskehús piacának közös szervezéséről szóló 2529/2001/EK tanácsi rendeletnek a jövedelemtámogatási rendszerek tekintetében történő alkalmazására vonatkozó részletes szabályok megállapításáról, valamint a 2419/2001/EK rendelet módosításáról szóló, 2001. december 21-i 2550/2001/EK bizottsági rendelet [3] azon rendelkezéseitől, amelyek a marha- és borjúhús, a juh- és kecskehús és az energianövények ágazatában az átváltási árfolyamokat érintik, valamint a strukturális és környezetvédelmi intézkedések tekintetében. Az említett támogatási rendszerek alkalmazása céljából az új tagállamokban alkalmazandó átváltási árfolyamokra vonatkozó meghatározó ügyleti tényt a 2003-as csatlakozási szerződés hatálybalépésének napjában kell megállapítani. Ennek megfelelően a Bizottságnak az említett hatálybalépési időpontot megelőző hónap során alkalmazandó árfolyamok időarányos átlaga alapján kell megállapítania az átváltási árfolyamot.
(3) Az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
A 2808/98/EK rendelet 4. cikkének (1) és (2) bekezdésétől, a 2342/1999/EK rendelet 43. cikkétől és a 2550/2001/EK rendelet 18a. cikkétől eltérve a 2004. évre a Cseh Köztársaságra, Észtországra, Ciprusra, Lettországra, Litvániára, Magyarországra, Máltára, Lengyelországra, Szlovéniára és Szlovákiára vonatkozó meghatározó ügyleti tény a 2003-as csatlakozási szerződés hatálybalépésének napja a következő összegek nemzeti pénznemre történő átváltásának céljából:
a) a 2808/98/EK rendelet 4. cikkének (2) bekezdésében említett strukturális és környezetvédelmi jellegű összegek;
b) az 1254/1999/EK tanácsi rendelet [4] 4., 5., 6., 11., 13. és 14. cikkében előírt, a marha- és borjúhúságazatban alkalmazott támogatások és kifizetések összegei;
c) a 2529/2001/EK tanácsi rendelet [5] 4., 5. és 11. cikkében előírt, a juh- és kecskehúságazatban alkalmazott jövedelemtámogatások és kifizetések összegei;
d) az 1782/2003/EK tanácsi rendelet [6] IV. címének 5. fejezetében előírt, az energianövényekre vonatkozó támogatás.
Az alkalmazandó átváltási árfolyam megfelel a 2003-as csatlakozási szerződés hatálybalépésének napját megelőző naptári hónap során alkalmazandó árfolyamok időarányos átlagának, és azt a Bizottság állapítja meg a következő hónap során.
2. cikk
Ez a rendelet kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 22-én.